[Video] Só lyk Tiger Woods toe polisie hom aftrek‘n Skermskoot uit die video Beeldmateriaal wat die polisie van die Amerikaanse deelstaat Florida uitgereik het, wys hoe die gholfster Tiger Woods tydens ŉ nugterheidstoets nie op ŉ reguit lyn kan loop of sy skoenveters kan vasmaak nie. Maroela Media het vroeër berig Woods (41) is omstreeks 03:00 Dinsdag naby sy huis in Jupiter, Florida, vasgetrek en omstreeks 07:00 by ŉ plaaslike gevangenis “ingeboek”, maar ŉ paar uur later sonder enige borgtog weer vrygelaat. Hy het later ŉ verklaring uitgereik waarin hy ontken dat hy onder die invloed van alkohol was ten tyde van sy inhegtenisneming. Volgens die gholfster het hy bloot ŉ “onverwagse reaksie” op voorskrifmedikasie gehad. Op die beeldmateriaal kan egter gesien word hoe Woods die nugterheidstoets dop soos hy wankelrig op ŉ reguit wit lyn in die pad probeer loop. Volgens ŉ polisieverklaring was hy aan die slaap agter die stuur van die motor toe hy voorgekeer en sy motor van die pad afgetrek is. Woods het egter ten sterkste ontken dat die voorval enigiets met alkohol te make gehad het. “Ek wil hê die publiek moet weet dat alkohol nie betrokke was nie. Wat gebeur het, was ŉ onverwagse reaksie op voorskrifmedikasie. Ek het nie besef die mengsel van medikasie kan my so erg aantas nie. Ek wil met my hele hart om verskoning vra aan my familie, vriende en aanhangers. Ek verwag ook meer van myself. Ek sal alles in my vermoë doen om seker te maak dat dit nooit weer gebeur nie.” Woods het 14 groot toernooi-oorwinnings agter sy naam, maar geen sedert 2008 nie. Sedert 2013 het hy deurlopend gesukkel om sy staal op die gholfbaan te wys weens verskillende beserings en twee rugoperasies. Volgens Forbes-tydskrif is Woods die eerste sportman ooit om meer as 1 miljard dollar te verdien. Woods het gehoop om in 2017 terug te keer na professionele gholf, maar het hom vroeër aan die meesterstoernooi in Augusta onttrek. https://youtu.be/4wgjafhMS6Y